**GUVERNUL ROMÂNIEI**

****

**ORDONANȚĂ DE URGENȚĂ**

pentru modificarea și completarea Ordonanţei de urgenţă nr. 81/2021 privind aprobarea metodelor de intervenţie imediată pentru prevenirea şi combaterea atacurilor exemplarelor de urs brun asupra persoanelor şi bunurilor acestora, precum şi pentru modificarea şi completarea unor acte normative

Având în vedere obligaţia instituţiilor statului de a garanta drepturile constituţionale ale persoanelor, cum ar fi dreptul la viaţă şi integritate corporală, precum şi dreptul de proprietate,

Ținând cont de faptul că măsurile luate până în prezent nu au răspuns eficient problemei atacurilor unor exemplare de urs brun asupra persoanelor, prezenţa acestora în spaţii publice sau private, producerea de pagube materiale în gospodăriile populaţiei fiind în continuă creştere,

Întrucât art. 16 lit. c) din Directiva 92/43/CEE a Consiliului din 21 mai 1992 privind conservarea habitatelor naturale şi a speciilor de faună şi floră sălbatică, menţionează explicit situaţiile în care un stat membru poate interveni asupra efectivelor speciilor strict protejate, cu condiţia să nu fie alternative satisfăcătoare pentru derogare, astfel: „*(c) în folosul sănătăţii şi siguranţei publice sau pentru alte motive cruciale de interes public major, inclusiv din raţiuni de ordin social sau economic şi în situaţii care ar avea efecte benefice de importanţă majoră asupra mediului;”,*

Ținând cont de faptul că statutul actual de conservare a speciei urs în România este favorabil, ceea ce a determinat o creştere a numărului de exemplare ale căror acţiuni în intravilanul localităţilor pun în pericol siguranţa şi securitatea persoanelor, precum şi a bunurilor acestora,

Având în vedere că de-a lungul timpului, s-a constatat că procedura şi modalitatea de acțiune nu corespund unor situaţii actuale, speciale, care impun intervenţia imediată în incidentele provocate de exemplarele de urs brun în intravilanul localităţilor, astfel fiind necesară crearea unui cadru legal care să permită înlăturarea de îndată a riscurilor cauzate de atacul exemplarelor de urs,

Luând în considerare faptul că este nevoie urgentă de crearea unei stări de siguranţă a persoanelor în zonele cu exemplare de urşi, prin reducerea şi combaterea acţiunilor şi atacurilor acestora în intravilanul localităţilor,

Având în vedere că neadoptarea unor măsuri care să conducă la soluţionarea de urgenţă a atacurilor urşilor asupra persoanelor şi bunurilor acestora, în intravilanul localităţilor, ar perpetua o situaţie care pune în pericol siguranţa şi securitatea persoanelor pe teritoriul României,

Întrucât elementele antemenţionate vizează interesul public şi constituie o situaţie de urgență şi extraordinară a cărei reglementare nu poate fi amânată,

În temeiul art. 115 alin. (4) din Constituţia României, republicată,

**Guvernul României** adoptă prezenta ordonanţă de urgenţă.

**Art. I**. - Ordonanţa de urgenţă a Guvernului nr. 81/2021 privind aprobarea metodelor de intervenţie imediată pentru prevenirea şi combaterea atacurilor exemplarelor de urs brun asupra persoanelor şi bunurilor acestora, precum şi pentru modificarea şi completarea unor acte normative, publicată în Monitorul Oficial al României, Partea I, nr. 732 din 26 iulie 2021, aprobată cu modificări şi completări prin Legea nr. 197/2022, cu modificările și completările ulterioare, se modifică și se completează după cum urmează:

**1. La articolul 1 alineatul (3), după litera c) se introduce o nouă literă, lit. c1), cu următorul cuprins:**

”c1) intervenție prin tranchilizare și mutare - acțiunea umană imediată, specializată, de capturare, tranchilizare și mutare a unui/unor exemplar/ exemplare de urs brun, în cadrul aceluiași fond cinegetic sau într-un fond cinegetic limitrof în cazul municipiilor și parcurilor naționale, indiferent de stadiul de dezvoltare biologică sau de sexul acestuia/acestora, care prin acțiunile sale poate amenința viața ori integritatea corporală a persoanelor sau integritatea bunurilor acestora;”

**2. La articolul (1) alineatul (3), litera d) se modifică după cum urmează:**

”d) intervenție prin tranchilizare și relocare - acțiunea umană imediată, specializată, de capturare, tranchilizare și relocare în alt fond cinegetic a unui/unor exemplar/exemplare de urs brun, indiferent de stadiul de dezvoltare biologică sau de sexul acestuia/acestora, care prin acțiunile sale poate amenința viața ori integritatea corporală a persoanelor sau integritatea bunurilor acestora;”

**3. La articolul 1 alineatul (3), după litera h) se introduce o nouă literă, lit. i), cu următorul cuprins:**

”i) urs habituat – exemplar din specia urs brun care, în urma contactului repetat și necontrolat cu omul și a accesului frecvent la surse antropice de hrană, are un comportament deviat, pierzând reacția naturală de evitare a prezenței umane și generând riscuri crescute pentru integritatea corporală a persoanelor sau integritatea bunurilor acestora.”

**4. La articolul 2, alineatele (1) și (2) se modifică după cum urmează:**

”(1) În vederea punerii în aplicare a prevederilor prezentei ordonanţe de urgenţă şi pentru asigurarea serviciilor de specialitate privind alungarea, relocarea, mutarea ori extragerea prin împuşcare a exemplarelor de urs, unitatea administrativ-teritorială încheie un singur contract de prestări servicii de permanenţă/intervenţie imediată pentru prevenirea şi combaterea atacurilor exemplarelor de urs brun cu un singur gestionar al fondului/fondurilor cinegetic/cinegetice de pe raza unităţii administrativ-teritoriale, cu respectarea legislaţiei din domeniul achiziţiilor publice. Modelul de contract de prestări servicii de permanenţă/intervenţie imediată pentru prevenirea şi combaterea atacurilor exemplarelor de urs brun încheiat cu gestionarul este prevăzut în anexa nr. 1.

(2) În vederea punerii în aplicare a prevederilor prezentei ordonanțe de urgență și pentru asigurarea serviciilor de specialitate privind tranchilizarea, mutarea și relocarea ori extragerea prin eutanasiere a exemplarelor de urs, unitatea administrativ-teritorială încheie un singur contract de prestări servicii de permanență/intervenție imediată cu un singur medic veterinar de liberă practică, cu respectarea legislației în domeniul achizițiilor publice. Modelul de contract de prestări servicii de permanență/intervenție imediată încheiat cu medicul veterinar de liberă practică se aprobă prin ordin al ministrului mediului, apelor și pădurilor, care se elaborează în termen de 60 de zile de la data intrării în vigoare a prezentei ordonanțe de urgență.”

**5. La articolul (2) alineatul (3), litera b) se modifică după cum urmează:**

”b) personalul structurilor de jandarmi/poliție/poliție locală competente teritorial, aflat în serviciu în zona unde a fost semnalată prezența exemplarului de urs;”

**6. La articolul 2, după alineatul (4) se introduce un nou alineat, alin. (5), cu următorul cuprins:**

”(5) Membrii echipei de intervenție pot comunica folosind mijloace electronice de comunicare la distanță, cu înregistrarea și păstrarea comunicărilor purtate la fiecare intervenție.”

**7. La articolul 4, alineatul (1) se modifică după cum urmează:**

”(1) Intervenția imediată asupra exemplarelor de urs se efectuează gradual prin următoarele metode:

a) alungare prin diverse mijloace;

a1) tranchilizare și mutare;

b) tranchilizare și relocare;

c) extragere prin eutanasiere sau împușcare.”

**8. La articolul 4, după alineatul (1) se introduce un nou alineat, alin. (11), cu următorul cuprins:**

”(11) În situația în care prezența unui exemplar de urs este semnalată în intravilanul localităților, nu se aplică condiția gradualității prevăzută la alin. (1), cu excepția puilor de urs mai mici de un an.”

**9. La articolul 4, alineatul (2) se modifică după cum urmează:**

”(2) În cazul intervenției prin tranchilizare și mutare, tranchilizare și relocare, precum și al extragerii prin eutanasiere sau împușcare, nu este necesară eliberarea prealabilă a autorizației de recoltare/capturare prevăzute în Ordinul ministrului mediului și dezvoltării durabile nr. 410/2008 pentru aprobarea Procedurii de autorizare a activităților de recoltare, capturare și/sau achiziție și/sau comercializare, pe teritoriul național sau la export, a florilor de mină, a fosilelor de plante și fosilelor de animale vertebrate și nevertebrate, precum și a plantelor și animalelor din flora și, respectiv, fauna sălbatice și a importului acestora, cu modificările și completările ulterioare.”

**10. La articolul 5, alineatele (2) și (3) se modifică după cum urmează:**

”(2) În cazul în care exemplarul de urs brun amenință viața ori integritatea corporală a persoanelor, echipa de intervenție procedează imediat la eutanasierea sau împușcarea acestuia.

(3) Marcarea şi monitorizarea exemplarelor tranchilizate care urmează a fi mutate/relocate se realizează prin montarea de colare GPS sau prin montarea de crotalii auriculare şi microcip, care nu afectează în niciun fel integritatea corporală a acestora.”

**11. La articolul 5, după alineatul (2) se introduce un nou alineat, alin. (21), cu următorul cuprins:**

”(21) În cazul în care exemplarul alungat revine și produce daune bunurilor proprietate publică și privată, echipa de intervenție procedează imediat la tranchilizarea și mutarea/relocarea acestuia.”

**12. La articolul 5, partea introductivă a alineatului (4) și litera a) se modifică după cum urmează:**

”(4) Extragerea ursului prin eutanasiere sau împușcare se poate face în următoarele situații:

a) dacă intervențiile din extravilan prin metoda alungării, respectiv a tranchilizării și mutării/relocării nu dau rezultate și gradul de risc se modifică la nivel mare, conform procedurii de evaluare a riscului;”

**13. La articolul 5 alineatul (4), după litera a) se introduce o nouă literă, lit. a1), cu următorul cuprins:**

”a1) dacă exemplarul de urs brun a fost semnlat în intravilanul localităților și are vârsta mai mare de un an;”

**14. La articolul 5 alineatul (4), după litera f) se introduce o nouă literă, lit. g), cu următorul cuprins:**

”g) în cazul urșilor habituați.”

**15. La articolul 5, după alineatul (5) se introduce un nou alineat, alin. (6), cu următorul cuprins:**

”(6) Prin excepție de la alin. (1) și alin. (5), în cazul în care prezența exemplarelor de urs este semnalată în intravilanul localităților, intervenția imediată asupra acestora se efectuează prin oricare din metodele prevăzute la art. 4 alin. (1). Această măsură nu se aplică în cazul puilor de urs mai mici de 1 an.”

**16. La articolul 6, alineatul (3) se modifică după cum urmează:**

”(3) În cazul exemplarelor de sex feminin, intervenția imediată se va efectua cu precădere prin metoda alungării sau prin metoda tranchilizării și mutării/relocării, cu excepția prezenței în intravilan; în cazul extragerii prin eutanasiere/împușcare a unui exemplar de sex feminin cu pui de maxim 1 an, puii sunt relocați de către personalul de specialitate al gestionarului, de urgență, în cadrul unor centre de reabilitare specializate sau la adăposturi autorizate.”

**17. La articolul 12, alineatele (1) și (2) se modifică după cum urmează:**

”(1) În cazul extragerii prin eutanasiere sau împușcare, gestionarea exemplarului de urs brun se face de către gestionar sau Garda forestieră, după caz.

(2) Blana şi craniul exemplarului extras conform prevederilor alin. (1), preparate de către gestionar rămân în gestiunea acestuia, în cazul extragerii de către gestionar, sau se predau gărzii forestiere în cazul în care extragerea a fost realizată de către personalul desemnat al acestora și rămân în proprietatea publică a statului.”

**18. La articolul 13, alineatul (3) se modifică după cum urmează:**

”(3) Costurile prevăzute la alin. (1) se achită de către unitatea administrativ-teritorială dacă s-a efectuat, în luna pentru care se solicită plata, vreuna dintre acțiunile prevăzute la art. 4 alin (1), în baza contractului de prestări servicii de permanență/intervenție imediată pentru prevenirea şi combaterea atacurilor exemplarelor de urs brun încheiat cu gestionarul/medicul veterinar de liberă practică, şi se decontează de către Ministerul Mediului, Apelor şi Pădurilor, în limita tarifelor standard stabilite prin ordin al ministrului mediului, apelor şi pădurilor, în baza documentelor justificative depuse de către unitățile administrativ-teritoriale la Gărzile forestiere.”

**Art. II.** Legea vânătorii şi a protecţiei fondului cinegetic nr. 407/2006, publicată în Monitorul Oficial al României, Partea I, nr. 944 din 22 noiembrie 2006, cu modificările şi completările ulterioare, se modifică și se completează după cum urmează:

**1. La articolul 23 alineatul (1), după litera w) se introduce o nouă literă, lit. x), cu următorul cuprins:**

”x) hrănirea sub orice formă a exemplarelor de urs (Ursus arctos L.), în intravilanul și extravilanul localităților, în scopul vizionării, fotografierii sau filmării acestora, cu excepția hrănirii complementare și a celei de abatere realizată de gestionarul fondului cinegetic în condițiile legii.”

**2. La articolul 48 alineatul (1), după litera d) se introduce o nouă literă, lit. d1), cu următorul cuprins:**

”d1) încălcarea dispozițiilor prevăzute la art. 23 alin. (1) lit. x), cu amendă de la 10.000 lei la 30.000 lei;”

**PRIM MINISTRU**

**Ilie BOLOJAN**